Ехьщыр мэхьанэ зиIэ гущыIэхэм, зы лъэныкъомкIэ, адыгабзэм игущыIалъэ къагъэбаи, адырэмкIэ – жабзэм образнагъэ халъхьэ. Ащ къыхэкIэу, авторхэм ямызакъоу, тхылъеджэхэри ащ фэдэ гущыIэхэм творческэу якIолIэнхэ фаеу мэхъу – гущыIэм имэхьанэхэр къызхэкIыгъэхэр ежь янэIосэ гущыIэхэм ямэхьанэхэм арагъапшэзэ зэрагъашIэ. Джары ехьщыр мэхьанэ зиIэ гущыIэхэр художественнэ жабзэм изы стилистикэ амалэу зыкIэхъухэрэр.